P6_TA(2007)0218

Az emberi jogok Szudánban

Az Európai Parlament 2007 május 24-i állásfoglalása az emberi jogok helyzetéről Szudánban

Az Európai Parlament,

- tekintettel eljárási szabályzata 115. cikkének (5) bekezdésére,

A. mivel a Hatim Abdurrahman Mohamed Hasan által vezetett büntetőbíróság (Mangil tartomány, Gazira állam) házasságtörés vétsége miatt megkövezés általi halálra ítélte Sadia Idries Fadult (22 éves nő, a dárfúri fur népcsoportból) és Amouna Abdallah Daldoumot (23 éves nő, a dárfúri tama népcsoportból), 2007. február 13-án, illetve 2007. március 6-án;

B. mivel a megkövezés kegyetlen és embertelen büntetés, és mivel a házasságtörés súlyos büntetése sérti a Szudán által elfogadott alapvető emberi jogokat és nemzetközi kötelezettségeket;

C. mivel Sadia Idries Fadul és Amouna Abdallah Daldoum fellebbezést nyújtott be az ítélet ellen;

D. mivel a Szudáni Köztársaság brüsszeli nagykövetsége által küldött levél szerint a bíróság semmissé nyilvánította a halálos ítéleteket, mert Sadia Idries Fadul és Amouna Abdallah Daldoum nem kapta meg a "szükséges jogi védelmet" a tárgyalás során, és a büntető bíróság "a fellebviteli bíróság jogi észrevételeinek fényében" felülvizsgálja az ügyet;

E. mivel a dél-dárfúri Nyalában működő büntetőbíróság 2007. május 3-án gyilkosság és rablás vádja miatt kötél általi halálra ítélte Abdelrahman Zakaria Mohamedet és Ahmed Abdullah Suleimant, akik mindketten 16 éves fiúk;

F. mivel Szudán ratifikálta az ENSZ Gyermekjogi Egyezményét, amelynek értelmében a kormány vállalta, hogy nem végez ki 18 évnél fiatalabb személyeket;

G. mivel a szudáni kormány aláírta az egyrészről az afrikai, karibi és csendes-óceáni országok csoportjának tagjai, másrészről az Európai Közösség és tagállamai között 2000. június 23-án megkötött partnerségi megállapodást (Cotonoui Megállapodás [1]), továbbá az EU-nak az AKCS-országokkal történő együttműködése az emberi jogok, a demokratikus elvek és a jogállamiság tiszteletén alapul;

H. mivel a Szudáni Köztársaság aláírta a Cotonoui Megállapodás emberi jogi záradékát és a Polgári és Politikai Jogok Nemzetközi Egyezségokmányát;

I. mivel a Szudán által aláírt, az emberek és népek jogairól szóló afrikai charta magában foglalja az élethez való jogot és a kínzás, továbbá a kegyetlen, embertelen és megalázó büntetés és bánásmód tiltását, de mivel számos büntetőjogi ítélet esetében továbbra is alkalmazzák a halálbüntetést, a korbácsolást, a csonkítást és más testi fenyítést;

J. mivel a Bizottság 2007. március 14-én további 45 millió EUR összegű humanitárius segélyt jelentett be Szudán számára (2007-ben a segély eddig eléri a 85 millió EUR-t) jelezvén az EU elkötelezettségét a szudáni nép iránt,

1. üdvözli a halálos ítéletek semmissé nyilvánítását - feltéve, hogy a bíróság is megerősíti azt - és felszólítja a szudáni kormányt, hogy garantálja Sadia Idries Fadul és Amouna Abdallah Daldoum testi és lelki épségét;

2. felszólítja a szudáni kormányt, hogy hatálytalanítsa az Abdelrahman Zakaria Mohamed és Ahmed Abdullah Suleiman elleni halálos ítéletet és garantálja testi és lelki épségüket;

3. határozottan emlékezteti a szudáni kormányt arra, hogy a fiatalkorú bűnelkövetők ellen alkalmazott halálbüntetést tiltja a nemzetközi jog;

4. felszólítja a Tanácsot, a Bizottságot és a tagállamokat, hogy

a) ítéljék el a halálbüntetés, a korbácsolás és más kegyetlen, megalázó testi fenyítés alkalmazását, támogassák az élethez való jogot, valamint a kínzás és a kegyetlen, embertelen vagy megalázó büntetés és bánásmód betiltását, továbbá támogassák a nők jogait a szudáni hatóságokkal való kapcsolattartásuk során, beleértve a nők és lányok jogát a megkülönböztetés- és erőszakmentességre összhangban a nemzetközi törvényekkel és normákkal; és

b) a szudáni hatóságokkal való kapcsolattartásuk során támogassák az emberi jogok és az alapvető szabadságjogok tiszteletben tartását, beleértve a nemzeti törvények és a nemzetközi emberi jogi normák betartását, mint például a Polgári és Politikai Jogok Nemzetközi Egyezségokmánya, melyhez Szudán 1986-ban csatlakozott, az ENSZ Gyermekjogi Egyezménye, amelyhez 1990-ben csatlakozott és a szudáni kormány által 2005-ben aláírt Cotonoui Megállapodás 96. cikkének emberi jogi záradéka;

5. felszólítja a szudáni kormányt, hogy végezze el igazságügyi rendszerének megfelelő felülvizsgálatát és ratifikálja a Polgári és Politikai Jogok Nemzetközi Egyezségokmányának második fakultatív jegyzőkönyvét, amelynek célja a halálbüntetés eltörlése;

6. felszólítja a szudáni kormányt, hogy csatlakozzon az emberek és népek jogairól szóló afrikai chartának az afrikai nők jogairól szóló jegyzőkönyvéhez, valamint az Afrikai Unió Bíróságának jegyzőkönyvéhez, amelyeket a mozambiki Maputóban fogadtak el 2003. július 11-én;

7. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak és parlamentjeinek, az AKCS-EU Tanácsnak és Közös Parlamenti Közgyűlésnek, az Afrikai Unió és az ENSZ főtitkárának, valamint Szudán kormányának.

[1] HL L 317., 2000.12.15., 3. o.

--------------------------------------------------